Olandezul Mathieu van der Poel, campionul mondial en titre la ciclocros, şi-a prelungit până la finele anului 2028 contractul cu Alpecin-Deceuninck, a anunţat, luni, echipa ciclistă belgiană, citată de AFP, potrivit Agerpres.
"Această prelungire este o alegere logică pentru mine. Am crescut în acelaşi timp cu echipa şi am sentimentul că progresăm", a adăugat rutierul de 29 de ani, citat într-un comunicat.
''Este important că Alpecin-Deceuninck este o echipă prezentă în multe discipline, este echipa perfectă pentru ca eu să continui să concurez pe şosea, la mountain bike şi ciclocros", a adăugat sextuplul campion mondial la ciclocros, ultimul titlu cucerit în februarie.
Învingător de patru ori în cursele "Monument", clasicele cele mai prestigioase din sportul cu pedale (de două ori în Turul Flandrei, Paris-Roubaix şi Milano-Sanremo), Mathieu van der Poel a început sezonul 2024 în weekendul trecut chiar la Milano-Sanremo, o cursă câştigată de coechipierul său Jasper Philipsen şi pe care olandezul a încheiat-o pe locul zece.
"Suntem încântaţi de această prelungire a contractului lui Mathieu van der Poel, pentru care avem un plan pe termen lung", au afirmat Philip şi Christoph Roodhooft, proprietarii echipei pentru care van der Poel concurează din anii formării sale.